ಮದ್ಯ ಬಿಟ್ಟ ಮೇಲೆ ಜೀವನ ಚೆನ್ನಾಗಿದೆ: ಶ್ರುತಿ ಹಾಸನ್

ಮುಂಬೈ: ಮದ್ಯಪಾನ ಮಾಡುವುದನ್ನು ಬಿಟ್ಟ ಮೇಲೆ ಜೀವನ ತುಂಬ ಚೆನ್ನಾಗಿದೆ ಎಂದು ನಟ ಕಮಲ್ ಹಾಸನ್ ಪುತ್ರಿ ನಟಿ ಶ್ರುತಿ ಹಾಸನ್ ಹೇಳಿದ್ದಾರೆ.

ಶ್ರುತಿ ಹಾಸನ್ ಅವರು ಭಾರತ ಚಿತ್ರರಂಗದ ಮೇರು ನಟ ಕಮಲ್ ಹಾಸನ್ ಮತ್ತು ಸಾರಿಕಾ ಅವರ ಪುತ್ರಿ. ಈ ಮುಂಚೆ ಮದ್ಯಪಾನ ಪ್ರಿಯೆ ಆಗಿದ್ದ ಶ್ರುತಿ, ತನ್ನ ಕೆಲ ವಿವಾದಗಳಿಂದ ಹೆಚ್ಚು ಟ್ರೋಲ್ ಆದವರು. ಈಗ ಶ್ರುತಿ ಅವರು ಟ್ರೋಲ್‍ಗಳನ್ನು ಹೇಗೆ ತೆಗೆದುಕೊಳ್ಳುತ್ತಾರೆ ಮತ್ತು ಮದ್ಯಪಾನದ ಬಗ್ಗೆ ಅವರ ಅಭಿಪ್ರಾಯವೇನು ಎಂಬುದನ್ನು ತಿಳಿಸಿದ್ದಾರೆ.

ಈ ವಿಚಾರವಾಗಿ ಸಂದರ್ಶನವೊಂದರಲ್ಲಿ ಮಾತನಾಡಿರುವ ಶ್ರುತಿ ಅವರು, ಈ ಹಿಂದೆ ನಾನು ನನ್ನ ಸ್ನೇಹಿತರ ಜೊತೆ ಸೇರಿಕೊಂಡು ತುಂಬ ಮದ್ಯಪಾನ ಮಾಡುತ್ತಿದ್ದೆ. ಜೊತೆಗೆ ವೀಕೆಂಡ್ ಬಂತು ಎಂದರೆ ಶನಿವಾರ ರಾತ್ರಿ ತುಂಬ ಮದ್ಯವನ್ನು ಸೇವಿಸುತ್ತಿದೆ. ಈಗ ಜೀವನಕ್ಕೆ ಸಾಕಾಗುಷ್ಟು ಮದ್ಯಪಾನ ಮಾಡಿದ್ದೇನೆ. ಈಗ ಮತ್ತೆ ಯಾವತ್ತು ನಾನು ಮದ್ಯವನ್ನು ಮುಟ್ಟುವುದಿಲ್ಲ ಎಂದು ಹೇಳಿದ್ದಾರೆ.

ನಾನು ಹೇಳುತ್ತಿರುವುದು ಏನೆಂದರೆ ನಾನು ಮದ್ಯವನ್ನು ಬಿಟ್ಟಿದ್ದೇನೆ. ಅದು ಮತ್ತೆ ನನ್ನ ಜೀವನದಲ್ಲಿ ಯಾವತ್ತು ಬೇಡ ಎಂದು ತೀರ್ಮಾನಿಸಿದ್ದೇನೆ. ನಾನು ಇನ್ನೂ ಮುಂದೆ ಒಂದು ಗ್ಲಾಸ್ ವೈನ್ ಅಥವಾ ಬಿಯರ್ ಅನ್ನು ಕೂಡ ಮುಟ್ಟುವುದಿಲ್ಲ. ಅದರಿಂದ ಹೊರಗೆ ಬಂದು ಜೀವನವನ್ನು ಬದಲಾಯಿಸಿಕೊಳ್ಳುವ ಪ್ರಯತ್ನವನ್ನು ನಾನು ಮಾಡುತ್ತಿದ್ದೇನೆ. ನಾನು ಕುಡಿಯುವುದನ್ನು ಬಿಟ್ಟ ಮೇಲೆ ಮದ್ಯ ನನಗೆ ಏನನೂ ಸಹಾಯ ಮಾಡಿಲ್ಲ ಎಂಬುದು ನನಗೆ ಮನವರಿಕೆಯಾಗಿದೆ ಎಂದು ಶ್ರುತಿ ತಿಳಿಸಿದ್ದಾರೆ.

ಈ ಸಮಾಜದಲ್ಲಿ ಪುರುಷ ಮದ್ಯಪಾನ ಮಾಡಿದರೆ, ಯಾಕೆ ಮದ್ಯಪಾನ ಮಾಡುತ್ತಿದ್ದೀಯಾ ಎಂದು ಯಾರೂ ಕೂಡ ಅವನನ್ನು ಪ್ರಶ್ನೆ ಮಾಡುವುದಿಲ್ಲ. ಯಾವಾಗ ಮಹಿಳೆ ಮದ್ಯಪಾನ ಮಾಡುತ್ತಾಳೆ ಆಗ ಸಮಾಜ ಅದರ ಬಗ್ಗೆ ಮಾತನಾಡಲು ಶುರು ಮಾಡುತ್ತೆ. ಗಂಡಂದಿರ ಹೊಡೆತವನ್ನು ತಡೆದುಕೊಳ್ಳಲು ಮಹಿಳೆಯರು ದಿನಲೂ ಹಳ್ಳಿಗಳಲ್ಲಿ ಮದ್ಯಪಾನ ಮಾಡುತ್ತಾರೆ. ಇದನ್ನು ಅರ್ಥ ಮಾಡಿಕೊಳ್ಳದ ಜನರು ವಿವಾದ ಮಾಡಲು ಬಯಸಿದರೆ ಅದು ಅವರ ಇಚ್ಛೆ ಅದರ ಬಗ್ಗೆ ನನಗೆ ಗೊತ್ತಿಲ್ಲ ಎಂದು ಶ್ರುತಿ ಹೇಳಿದ್ದಾರೆ.

ಈ ಹಿಂದೆ ಇಟಲಿ ಮೂಲದ ಮೈಕಲ್ ಕೋರ್ಸೇಲ್ ಜೊತೆ ರಿಲೇಶನ್ ಶಿಪ್‍ನಲ್ಲಿ ಇದ್ದ ಶ್ರುತಿ ಇತ್ತೀಚೆಗಷ್ಟೇ ಬ್ರೇಕ್‍ಆಪ್ ಮಾಡಿಕೊಂಡಿದ್ದರು. ಕ್ರಿಸ್‍ಮಸ್, ನ್ಯೂ ಇಯರ್ ಪಾರ್ಟಿ ಎಂದು ಜೊತೆಗೆ ಇರುತ್ತಿದ್ದ ಮೈಕಲ್ ಮತ್ತು ಶ್ರುತಿ ತಮ್ಮ ಕ್ಯೂಟ್ ಫೋಟೋಗಳನ್ನು ಸಾಮಾಜಿಕ ಜಾಲತಾಣಗಳಲ್ಲಿ ಅಪ್ಲೋಡ್ ಮಾಡುತ್ತಿದ್ದರು. ಜೊತೆಗೆ ಇವರಿಬ್ಬರು ಮದುವೆಯಾಗುತ್ತಾರೆ ಎಂದು ಹೇಳಲಾಗಿತ್ತು.